Aprofitant els actes convocats en la jornada de reflexió de les eleccions espanyoles, el Tsunami Democràtic ha provat per primer cop la seva aplicació mòbil. Malgrat que ha denunciat atacs informàtics per part de l’estat espanyol, el Tsunami assegura que no l’han pogut tombar.

L’aplicació de Tsunami funciona com s’esperava en aquesta jornada de proves. L’APP ja ha rebut els primers atacs informàtics per part de l’Estat. No han aconseguit tombar-la. #TsunamiDemocràtic 🌊 📲 https://t.co/lU1vH9IFU5 pic.twitter.com/wMFKNPUwyQ — Tsunami Democràtic (@tsunami_dem) November 9, 2019

De fet, el Tsunami ha difós aquest missatge:

Avui Tsunami Democràtic podem constatar que:

1. Hem rebut més de mil atacs coordinats contra l’APP del Tsunami 📲 🌊.

2. Els hem aguantat gràcies al suport internacional i a l’expertesa.

3. Han gastat molts recursos per atacar-nos.

4. El test d’avui ens serveix per dilluns i per tot el que vindrà.

#TsunamiDemocràtic 🌊

A la nit ha difós un comunicat més ampli, valorant tota la jornada:

Tsunami Democràtic: totes les convocatòries del 9 de novembre

Una vegada feta pública la sentència contra el procés, i després de l’ocupació de l’aeroport de Barcelona, el Tsunami va difondre una aplicació per a telèfons mòbils. De llavors ençà, molta gent se l’han descarregada i activada.

Veient tot això, el govern espanyol ha començat a actuar contra el Tsunami Democràtic. La Guàrdia Civil ha ordenat a les companyies operadores d’internet el blocatge dels dominis i les webs relacionades amb el Tsunami, que han començat a redirigir a una pàgina de la Guàrdia Civil, tal com va passar la tardor del 2017 amb les webs d’Òmnium, de l’ANC i del referèndum.

Malgrat tot, el Tsunami Democràtic ha esquivat el blocatge de les webs amb un canal de Telegram per a descarregar l’aplicació. L’arxiu que es descarrega és una actualització de l’aplicació que, segons diuen, és més operativa que les anteriors versions i té una navegació visual renovada, nous sistemes per esquivar la censura estatal i millores de funcionament intern. Per instal·lar-la no cal desinstal·lar la primera versió.

Com instal·lar l’aplicació del Tsunami Democràtic?

El primer pas és descarregar l’aplicació. Ho podeu fer ací. De moment, és només per a telèfons Android i, a més, no és disponible a Google Play. Segons que ha explicat el Tsunami Democràtic, encara no hi ha versió d’iPhone perquè la política de l’App Store és molt restrictiva i exposen com a precedent la censura d’aplicacions similars a Hong Kong. A més, com que el sistema operatiu d’Apple és privatiu, és molt més difícil de programar una aplicació per a iPhone sense passar per l’App Store que no pas fer-ho per a Android. Així i tot, no renuncien a construir una aplicació per a iPhone.

Instal·lar-la és una mica més complicat que no amb les aplicacions habituals. Primer de tot, hem de veure quina de les dues versions de l’arxiu .apk hem de descarregar i instal·lar, segons el model de telèfon que tinguem. Per a la majoria de telèfons cal descarregar la versió 1, però per als models més recents o d’alta gamma la versió idònia és la 2. Alguns d’aquests mòbils que requereixen la versió 2 són: Samsung (Note 10, Note 10+, Note 9, Note 8, Galaxy S10, Galaxy S9, Galaxy S8, Galaxy S7, Galaxy S6), Google (Nexus 6P, Nexus 5X, Pixel, Pixel 2, Pixel 3, Pixel 3A), OnePlus (2, 3, 3T, 5, 5T, 6, 6T, 7, 7 PRO) o Huawei (P9, Mate 10, P20, Mate 20, Mate 20 Pro).

Quan hàgim descarregat l’arxiu, trobarem un darrer escull abans de poder-lo instal·lar. Android mira de protegir els telèfons de virus i més programes perjudicials, i fa que només es puguin instal·lar aplicacions provinents de Google Play. És per això que quan intentem d’instal·lar l’aplicació del Tsunami Democràtic ens demanarà si volem instal·lar aplicacions d’origen desconegut, opció que haurem d’activar. Cada telèfon és un món, però la casella que cal marcar serà de l’estil d’aquesta:

El Tsunami ja ha avisat que és possible que el telèfon digui que l’aplicació no és segura, però garanteixen que l’aplicació s’ha dissenyat ‘pensant al màxim en la seguretat i de forma descentralitzada’.

En alguns casos, pot ser que el telèfon no reconegui l’arxiu i ens digui que no pot instal·lar-lo. Si és el cas, podem descarregar de Google Play un instal·lador d’aplicacions.

Com aconseguir un codi QR?

Quan instal·leu l’aplicació us trobareu que heu de validar-la amb un codi QR. La diferència entre aquesta aplicació i el canal de Telegram, que ja té prop de 400.000 seguidors, és que aquest és un mètode de comunicació privat entre convocants i manifestants. En canvi, al canal de Telegram hi pot accedir tothom, inclosos agents dels cossos de policia.

Per accedir a l’aplicació del Tsunami, algú de confiança ens ha de facilitar un codi QR que haurem d’escannar.

El Tsunami ha animat a demanar-ho a gent de proximitat: ‘Són molt més a prop del que us penseu: pot ser la veïna, el forner o un familiar’.

Tsunami Democràtic: Totes les crides a la mobilització

Alguns usuaris han tingut dificultats a l’hora de llegir el codi QR o s’han trobat fins i tot que, una vegada llegit, l’aplicació registra un error i els fa tornar-lo a llegir. A més, pensem que cal llegir el codi des d’una certa distància. Amb la darrera actualització de l’aplicació, el Tsunami Democràtic diu que ha millorat els problemes de lectura del codi. D’altra banda, cal tenir en compte que cada codi QR té uns usos limitats. Per això us podeu trobar que us passin un codi que ha funcionat a algú i a vosaltres no.

Un cop hem accedit a l’aplicació, què passa?

Quan hàgim pogut entrar a l’aplicació, ens demanarà que indiquem la nostra disponibilitat i recursos a l’hora de mobilitzar-nos. Segons aquests paràmetres, ens proposaran unes accions o unes altres.





Pot ser que després de posar el codi QR l’aplicació quedi blocada mentre s’activa. En aquest cas, diuen que el procés sol tardar un parell de minuts, però que segons la connexió d’internet i més factors el procés es pot allargar fins a deu minuts.

Si després d’esperar una estona l’aplicació no s’activa o no funciona, el Tsunami recomana de desinstal·lar-la i tornar-la a instal·lar.